La ut bilde med pornofane.

Vålerenga fotballs offisielle Twitter-profil la mandag ut en noe uheldig Twitter-melding. Tweeten handlet i utgangspunktet om at Markus Nakkim hadde blitt kåret til banens beste spiller i oppgjøret mellom Strømmen og Fredrikstad.

UHELDIG: Denne Twitter-meldingen lå ute på Vålerenga fotballs offisielle Twitter-profil. Trykk på bildet for å se det i full størrelse.

Nakkims prestasjoner var dog ikke det store samtaleemnet knyttet til tweeten.

Øverst i bildet avbildes to faner i nettleseren. I den ene står det «Én pris. TV over-», noe som er uskyldig nok. Tittelen på den andre fanen er derimot «-ed by her black lover a..», noe som kan peke i retning av en fane med pornografisk innhold.

Tweeten lå ute på klubbens profil i omtrent seks timer, men er nå slettet.



Nettavisen har vært i kontakt med Vålerenga, uten å ha fått svar.

Twitter-glippen har blitt møtt med flere smil på Twitter.



- Kan være lurt å lukke faner før ting legges ut på Twitter, skriver en bruker på Twitter.

Etter slettingen av tweeten, har klubben lagt ut en ny melding som forklarer at bildet var innsendt.



- Vi var i overkant opptatt av at Markus ble banens beste, skriver Vålerenga på sin Twitter-profil.

Senere la klubben ut spillerbørsen på nytt, men denne gang med et utsnitt uten den uheldige fanen.